Prins Andrew van militêre ererolle onthef | Maroela Media
Koningin Elizabeth II se tweede seun, prins Andrew, is Donderdag van sy militêre ererolle en koninklike beskermheerskap onthef nadat 'n Amerikaanse hof bekend gemaak het dat die regsgeding vir seksuele aanranding teen hom voortgaan.
Volgens 'n koninklike bron sal hy ook nie meer die eretitel van sy koninklike hoogheid in 'n amptelike hoedanigheid mag gebruik nie.
"Met die koningin se goedkeuring en instemming is die hertog van York se militêre verbintenis en koninklike beskermheerskap aan die koningin terugbesorg.
"Die hertog van York sal voortgaan om geen openbare verpligtinge na te kom nie en verdedig hierdie saak as 'n private burger," lui 'n verklaring deur Buckingham-paleis.
Die besluit volg kort nadat 'n New Yorkse regter Andrew se aansoek dat die siviele saak laat vaar word, Woensdag van die hand gewys het.
Meer as 150 veterane van die koninklike vloot, die koninklike lugmag en die Britse weermag het vroeër aan die koningin geskryf en 'n beroep op haar gedoen om Andrew van sy militêre ererolle te onthef.
"Was dit enige ander senior militêre offisier, is dit ondenkbaar dat hy steeds in pos sou wees," lui 'n gesamentlike brief wat deur Republic, 'n drukgroep teen die monargie, bekend gemaak is.
Maroela Media het vroeër berig prins Andrew se prokureurs het verlede week aangevoer dat hy beskerm word deur 'n skikking wat sy beskuldiger, Virginia Giuffre, meer as 'n dekade gelede onderteken het.
Regter Lewis Kaplan het egter beslis dat die skikkingsooreenkoms "dubbelsinnig" is en dat Andrew "nie 'n party tot die ooreenkoms tussen Epstein en Giuffre was nie".
Andrew ontken ten sterkste bewerings dat hy met Giuffre omgang gehad het en sê hy kan glad nie onthou dat hy haar ooit ontmoet het nie.